정조 21년 · 목
刑曹啓言罪人兪希聃等獄事嚴訊究覈論理稟奏事判下矣今此獄事手掌之被傷眉叢之見損卽其攧撲之驗也仄坂凍地猛揮毒擠以至於翻身撞仆而因此內損卽地殞絕則法文所云若被推擠所傷多在頭面及手腕者沕然相合奉得卽身健無病之人也一場鬪閧頃刻致死而所與鬪者只是希聃春光定其兇身非甲則乙而捽揮頭髻以至攧撲屍親之目擊丁寧以其爲夫必報之心有何取捨於其間而勒驅之於希聃乎至於春光則旣非先犯最後奉踢不過幇助而已希聃雖欲推諉於春光慫慂之招對質落空挽解之說粧撰不得各別嚴刑期於得情春光則雖與正犯有間同爲狠鬪助其兇勢無辭可明而敢以救解等說必欲漫漶者亦涉狡惡仍爲嚴囚加刑勘斷敎以獄情終涉䵝昧更招猶復前樣不可以不分明之案遽別首從今日開坐時別出意見究覈更爲指一覆奏又啓言罪人兪希聃等獄事別出意見更爲指一覆奏事判下矣連袂而往訴里中縱妻而乞和朴女希聃春光俱有同情之跡難辨甲乙之分則其首其從有難斷定而希聃之所以掉脫不得者最是從中隱避末乃推現於迫其妻之後則不可恕之以慌㥘無適莫之科屍親之招情旣切至見又丁寧前後五六次推覈一直明的終不可漫漶則在希聃可謂鐵案眞贓而希聃之死當償命不死幸矣之說不過是頑悖之例語而不足爲獄情之關捩則屍親之不卽納供於初覆檢庭者渠旣目擊光景詳知先犯而然今不必深究以臣等淺見言之希聃之爲首春光之爲從比初無異罪人希聃連加嚴訊期於得情金春光則當場助勢旣若是狼藉不可以尋常干連論請加刑勘斷敎以誰主孰從終不十分分明一獄兩犯何時可以究竟乎除尋常另究釋疑之端的確稟處刑曹啓言結城朴三卜事細究其前後査案則三卜之奸與不奸翁德之孕與不孕俱爲此獄之肯綮而實無明證之顯著做出難明之事欲售抑奪之計使此偏性之兒女不忍羞憤之心竟至自縊之境雖曰非渠所殺所以致此者是誰故也流涎於主家之富厚而欲取未笄之女發說於議逐之翌日而敢生虛喝之計者亦何心也論其情跡有難容貸且以大明律雇工條言之今之傭役雖與古所稱長雇短雇差有區別而雖於一日之間旣有一日雇與主之分則何可闊狹於其間哉第以獄情論之屍親則曰無是事三卜則曰有是事終未究竟又以收議見之謂無實因而或傅之於生爲勵風敎而或斷之於死執其兩端未得歸一請上裁敎以此獄則欽恤之義何必屢煩辭敎廣詢京外而其情也絕可惡其律亦不襯似至今鄭重姑置之仍秩更思凡刑人殺人與衆共之則何必牢作鐵案不念共衆之意乎三卜嚴刑絕島爲奴俾勿更齒人類○慶尙監司李亨元狀啓以爲咸陽囚盧嶂咸昌囚崔遇龍東萊囚孫貞日等獄事謹依判付辜限之宜究者疑端之當覈者嚴飭推官更加盤誥盧嶂則臣於此獄始則原情而無殺心妄加傅生之論終焉執跡而承直款反遺保辜之限疏漏之失悚蹙靡措曹覆旣愼判付至嚴別定推官另加覈實執脈錄而較詞證閱檢案而考律文則光景如在日限有據推擠而不速死則旣踰廿一之久顚仆而非相跌則難推五旬之遠由前由後不襯不的武斷逞兇之習固難全貸三尺償命之律容或可恕玆敢據實臚列恭竢處分崔遇龍獄事則屢經邑推再登曹覆福德始鬧之罪旣已落空遇龍重犯之狀愈益綻露便作鐵案無容更議而別有當覈不覈之端在於一査再査之外所謂崔牙只卽遇龍之弟而爲劉女之夫也年少女子被人調戲苟有血性男兒所宜斗激怒膽而袖手於遇龍鬪閧之際勸入於光太扶臥之時終始救護少不乖忤者論以常情必無是理而以其人則至孱也以其性則不慧也徒知當壚之利不忿倚市之習爲酒奴而無媿惟婦言而是從及其殺變之後怵怯之情使其妻守屍而獨居任其兄被縳而自逃者直是沒惺覺之類又無最緊要之狀而今已物故不必追究更就檢案參以迷見惟彼劉女若有隱情同閈之誼雖或不泛異路之義亦爲自別而晏然於索酒之戲語恬若於拊背之慢習羞憤之意不少槪見侄壻之代怒也媤叔之相敺也乃反立證屢勸溫冷之飯更試油便之物未死則極意而救療旣死則獨守而不知者顯有顏私足爲疑眩由前而無可訊之地由後而爲難明之事而遇龍原獄無一參恕之道更加嚴刑期於輸款孫貞日獄事則商婆之未質旣緣正犯之易得捕校之遲供實因査案之始漏而至若癸丑之異辭亦由擧燭之書未免做錯之失而有非獄情之緊關不足爲致款之端由前由後不相牴牾六年之光景如見孰不扼腕三尺之典章莫嚴難容假息而二字瞹昧要爲媛死之計一直抵賴竟無輸款之擧究厥罪狀尤極兇頑更加嚴訊期於取服○刑曹啓言咸陽盧嶂獄事則道啓曹讞旣經屢次元犯亦已輸款而第念本傷致命未能眞的直請加限有難遽議則獄案雖曰已具法文明有可據今其一日之差過已登兩檢之供招斷以償命恐欠審克之義而獄體至重不敢擅便請上栽咸昌崔遇龍獄事則實因詞證正犯前後道啓曹覆一切以崔遇龍蒙準而論斷甚詳鐵案已成三尺至嚴一律難逭而推官之起疑於實因論覈於牙只者未知其當與不當而若將有到底必究之意則模索於伏案拈抉於暗贓各從其見畢陳所執者不害爲審愼之道而旣疑之而不辨其疑又覈之而不究其覈謂以劉女之供與前相同而率循前案汎稱句斷然則所疑者何端所覈者何事當該推官等事當請勘而曰疑曰覈之論已登査啓則不必自臣曹先加勘罪判下行査何等嚴重殺獄所關又極不輕而道啓中曰以足爲難眩難明繼之以無一參恕云何其矛盾有違推覈之體恐非審克之道道臣推考査啓中可疑可覈者更加査推期於從速究竟後狀聞之意請嚴飭道臣東萊孫貞日獄事則首尾詞案反覈參究獄情之可疑可覈者莫逃於前後判付中在初貞日之生心於朴女一款始於六年後因判付推覈之時屍親以致疑於買糖時蹰躇定其容貌於詗校云詗校亦已發說於捉納之日莫曉其文案中見漏云者語涉窘遁跡近粧撰則推官之謂以發前案所未發看作左契未知其的確靑裳女總角男之或先或後迭發於李癸丑金常福之招而互相矛盾終欠歸一末乃以常福之言一切取證斷以鐵案而或曰其女屍不無疑怪或曰狀如醉臥無心看過不但初覆檢之招緊歇懸殊其所逢着靑裳女總角男之地一云數百步之間一云五里之間遠近徑庭難以準的而終以官五里官十里指摘丁寧顯有計較商量之意常福之招於是乎亦涉不疑至若詗校之執貞日私自先質於常福者非但大乖獄體與聚會總角官前拈出之說又爲差爽反近捏合衣袴血跡實爲此獄之肯綮而袴邊洗濯痕猶狼藉袖內滴漬跡甚分明云則檢官之不卽親閱其衣袴只從各招而爲說一不劈破於跋辭者亦豈非訝感之甚者乎又以諸供言之吳聖才朴仲元之先曰同行後曰落後其何前後異辭而孫突同之以其雇主質烟竹則或云卽是或云恰似是與似之間然疑可以證刀子則連稱不佩竟諉不知而同商同伴或見或不見則鞋子之襯合與否不足爲緊贓外此貞日所着小長衣誠如常福之言則長衣內所帶之錢兩撨童之能見於一帿場之地亦不近理參判臣弼秉待罪萊府屢經推覈故曾已多般商論蓋常福之逢着貞日在於午間自逢着處距炭峴爲十許里及其趕追畢竟行兇當費數箇時辰而自炭峴還距崇禎里又爲三十餘里正月日晷尙短則雖曰健脚捷步似難追到於夕陽時此又可疑之一端而今此査啓中推官之以詞證俱備情節益露結語道臣之以商婆之未質詗校之遲供癸丑之異辭有非獄情之緊關不足爲致疑之端爲辭者終未皎然疑晦轉甚臣曹之如是張皇論列非曰貞日之非正犯也査案之疏漏如彼各供之相左若此則雖名以正犯終無正犯之眞贓屢次成命之下又以此未決之案依前修啓恐非仰體德意審克獄情之道揆以事體萬萬未安道臣從重推考更覈修啓之意請嚴飭敎以三案議讞俱甚的確而咸陽盧嶂之特命還推於道啓酌配之後者似違同殺同宥之義而武斷之習不可不禁蓋出爲平民除害然而辜限之法信如金石則時刻分毫當十分詳愼旣知其明是辜限外亦豈可越法償命乎其間加刑足懲其罪特爲減死還發配所事分付咸昌崔遇龍則道啓之旣曰足爲疑眩旋云無一參恕者是豈特敎更査之本意乎問備之請是矣依施嚴飭道臣俾勿泛忽東萊孫貞日則屢度行査依舊漫漶而卿等跋語亦甚精的至於亞堂附陳之見亦然措辭關飭道伯除尋常嚴飭推官期於到底極窮詳覈其所疏漏無或如前之爲道伯推考事亦爲依施○全羅監司李得臣狀啓以爲全州罪人鄭太東踢打李福男第二日致死甲寅十月十八日囚初檢傷處額角右邊有皮損二處狀上如蝶翅下如小棗自額角至鼻梁黑黯浮高微硬圍圓長一尺九寸二分經闊二寸八分手按有響右眼胞有皮損一處狀如爪痕鼻準右邊有皮磨一處鼻梁上一半連于額角微浮色黑實因以被踢致死懸錄面任金光德招內今月十四日聞大井里鄭太東打殺乞人李福男暗自假殯云故卽往該里則都領將金光太已縛置太東云看證黃毛捉招內渠聞太東敺打福男拳敺足踢極甚猛毒必不得生故往見則氣息奄奄故仍卽還家福男致死於太東虛間而已假殯太東大言村中曰福男以流丏辱我故果四五次踢打又欲以此由往告官家使乞輩不得接跡此村云正犯鄭太東招內渠自場市歸路福男酗酒街路故仍爲率來行到城隍峴福男醉步昏倒岸下故扶起則額角爲石所觸皮脫血現故率來渠家扶曳入房使之穩宿翌日福男不知去處日暮時洞人率置房中大段叫痛故問其痛處答曰胸膈牽引頭額疼痛云仍以粥飮頻勸而至夜半殞命故洞人等出殯以渠打殺樣告官云切隣田老郞招內初九日朝太東來言曰福男得病叫痛昨夜致死同往收瘞爲可云故渠曰福男致死與無故有異不可同往云則太東拔刀肆惡曰如以福男致死疑於我則以此刀刺殺云故不敢開口而太東則渠自出殯云初檢官全州判官沈鉁結辭以爲大抵李福男無依流丏鄭太東多年里任勢力不侔主客懸殊而平日受侮於太東積憤素蓄醉氣湧上宿怒漸激轉相爭閧詬辱備至則拳敺足踢勢所必至醉後憤足不分頭面則福男之被踢致死更無可疑鄭太東以正犯懸錄云覆檢實因與初檢相同此獄則流丏卽衆人之所賤面任乃村氓之所憚主客强弱懸殊則雖曰同居一村太東眼中無福男久矣及夫場市歸路狂詬醉罵忽發於所蔑視之口則太東之業火湧上無所顧忌拳踢交下不分要害卽其必至之勢也所以額角傷痕圍圓過尺紫黯浮硬按指有響福男之因此致死脈錄無疑則一直粧撰專事抵賴者尤極兇獰嚴飭推官期於斯速取服順天罪人許得中足踢金孫伊第二日致死乙卯十月初四日囚初檢傷處右眼上胞有傷痕一處橫長一寸二分闊四分靑黯色下胞有傷痕一處橫長一寸三分闊九分紫黯色右腮頰有傷痕二處上一處橫長四分闊一分下一處橫長六分闊二分竝皮脫作痂色赤莖頭有血癊一處色黯微硬莖根上左邊有血癊一處斜長三寸闊一寸二分紫黯色腎囊有傷處圍圓八寸闊二寸八分間間微損血癊周匝黑黯色微硬屍親朴召史招內渠夫金孫伊今九月二十七日邑場與徐加士里相鬪於許得中家前得中妻謂以家庭擾亂卽告鄕廳捉因徐漢放釋渠夫則得中妻又以往訴鎭營等說多般威脅故渠夫往問其由之際爲酒所使辭極䙝慢得中挺身突入足踢腎囊又爲蹂躪至於氣塞云故急往見之則氣息奄奄負來救療翌日夜半終至殞命運屍移置於得中挾室徐加士里所住處後告官云看證李召史招內渠居生於許得中挾室傭賃暮還則孫伊與得中相鬪酒後無力仆地則得中妻忽加足踢仍踏其上金孫伊疾聲痛腹之際曹加隱山擔負而去云正犯許得中招內金孫伊執渠昏醉仰臥之際渠妻不料其死一次足踢一次蹂躪云干連李召史招內金孫伊臥於渠家門內時渠言于其夫曰酗酒之人不必深責云則家夫言金孫伊突入扶執互相頡頏之際果爲足踢則將欲生臆仍爲仰臥云而今以渠指告者實是常情之外云初檢官順天府使金翰東結辭以爲今此獄事詞證携貳正犯相推疑晦多端今以諸招參互事理金孫伊之被踢若出於別人則首尾一辭豈有全驅得中之理以傷處言之仰合面之間多微損微硬俱非當下必死之痕而但莖根上腎準傷處圍圓分寸若是闊大血癊周匝尤爲速死之形金孫伊雖不卽地殞絕經夜致斃豈非專由於被踢乎實因以足踢致死懸錄正犯以許得中懸錄夫婦至情旣係天倫之重則得中以夫而證妻李召史以妻而證夫傷倫悖理孰甚於此決施綱常之律以正風俗斷不可已云覆檢傷處實因與初檢相同此獄妖妻惹鬪閧之端悍夫犯殺越之科醉人詬辱何足深怒下手憯毒不恤死生蹴踏於扶執之時蹂躪於昏仆之後生前毒氣之衝亘死後傷處之深緊不待得中輸款無異當下致命獄情到此無容更議敢以掉脫之心做出漫漶之計始欲慫慂李女而情節畢露末又推諉乃妻而奸計莫售麤憤氣激常漢之恣意踢打容或不怪伉儷義重其妻之推納死地看作無難旣有殺人之罪又犯常倫之辜此等凶頑之類若不取服法無所施俗無以懲矣正犯許得中申飭推官另加嚴訊期於得情雲峰罪人僧先監足踢僧正念第十日致死乙卯十二月二十日囚初檢傷處仰面䪿門有紅色一處大如鐵片形如淡雲食氣嗓微浮左下邊有紫赤色一處橫長四寸四分廣四寸兩血盆骨微浮色靑黃左右邊肚腹上心坎左右邊有微紫微赤微堅處形如小杮葉心坎微浮色靑赤左右乳下有付漆痕六十三處狀如黑子肚腹膨右邊臍肚下小腹有微硬一處紫赤之色或深或淺圍圓長一尺三寸四分圍圓之內有血癊三處上一處長二寸九分廣四分中一處長三寸一分廣五分下一處長四寸廣八分腎囊浮大柔軟屍親僧水安招內渠師僧正念以本寺所任同房僧民僉處有生楮買得之事矣今月初三日本寺洞下居李乙孫來見渠師僧仍與同往其家故渠隨後往見則乙孫及其弟先監與師僧同坐房中互相爭詰而乙孫恐喝師僧曰汝之同房僧民僉潛好吾妻招引逃去故方欲跟尋聞本寺僧知尙所言則民僉之生楮正租汝皆買取其去處汝應知之斯速直吐乙孫脫衣突入先監以麻索結縳師僧乙孫又以菜刀若將直刺渠盡力解挽被其打踢至於昏仆更起見之則乙孫兄弟扶執師僧項部頡頏推擠而先監則奮身直入胸脅肋腹等處亂加踢踏有卽刻致命之慮故渠急往寺中與同房僧同往救解而師僧歸臥寺房胸肋小腹俱爲牽痛以生漆付胸痛勢漸㞃今十二日致死云屍親李一先招內正念言吾之死專由於先監之踢築云正犯僧先監招內渠兄妻棄幼兒無去處寺僧民僉亦爲逃走故心甚疑憤今月初三日渠兄要正念而去渠不無疑慮下往兄家則僧正念等已會在房中而渠兄曰正念有如此如此事故俄者執項相詰欲爲猛打而還止云詳見正念則似有被打狀而別無所言故還歸寺中渠兄相爭之擧旣未目見則渠之犯手初非可論正念被傷諸處問於渠兄乙孫則或知其委折云干犯李乙孫招內渠妻逃走寺僧民僉同夜亦去疑憤之際聞民僉生楮正念買取之說請來渠家憤激相詰結縳兩臂扶執頭頸或爲推擠小頃解縳縳臂執項莫非渠之所爲至於先監則初無同力下手之事胸腹等傷痕未知何故而旣與渠相詰有此被傷何敢發明云初檢官雲峰縣監李光進結辭以爲參以諸供多般探得被踢傷重明白無疑實因以被踢致死懸錄僧先監以正犯懸錄李乙孫以干犯懸錄云覆檢傷處實因與初檢同此獄則犯五戒而殺越人命罪固罔赦處一寺而戕害儕類情尤叵測胸膛臍肚無非要害之處而下部傷痕旣著䪿門之通紅詞證俱是參涉之人而闍梨水安又有目覩之明白正念生時之言亦曰渠之被打不於乙孫而於先監則獄情到此無容更議情犯之外又有萬萬絕惡者當初縳打正念雖非必殺之意其後檢庭之推諉其兄頓無自當之心此獄正犯非弟則兄渠若掉脫罪將何歸然則爭死之義雖不足責償命之律焉敢逭也正犯僧先監更令推官嚴加訊推期於取服順天罪人金得哲足踢秋女尙光第十九日致死丙辰五月十五日囚初檢傷處胸膛右邊有被踢一處圍圓長一尺一分闊四寸三分紫赤色左肋下有傷痕二處一處橫長三寸三分闊一寸四分一處橫長三寸七分闊二寸三分竝紫黯色堅硬左脅有傷損三處一處圍圓長四寸二分闊一寸三分一處橫長二寸四分闊六分竝紫黯色微硬右膁肕有傷痕一處長九寸五分廣一寸四分紫赤色微硬右肐肋有血癊堅硬一處長四寸二分廣一寸九分狀如杮葉脊背左邊有被踢一處長四寸五分廣二寸六寸血癊堅硬屍親巫女秋乭德禮招內渠弟尙光出嫁海南地昨年同其夫來覲其夫不幸死渠弟則仍留於母家同面居金得哲妹得辰亦爲出嫁於海南而與渠家隣居今二月十五日亦爲歸寧而來故渠弟爲探舅家消息往得哲家則得哲之妹先以惡談詬罵曰汝之夫妻以吾家借居神廳倡言於海南吾實羞恥每願汝夫之死今果死幸矣其娚得哲手執頭髮足踢胸背昏窒仆臥云故與渠母急往見之則傷㾗狼藉昏不省事擔負還家多般救療翌日始言被打始末而病勢日加三月初三日仍以致命則得哲娚妹卽爲逃走故意謂得哲若聞斂殯之說庶或還來六日後出殯以待矣面任欲爲報官屢次來言而不以被打發說挽止面報以病死樣成給手記得哲果爲還家今始發告當初被打光景雖不目覩渠弟病中每言被踢於得哲至於死境云心犯金得哲招內去二月十五日卽渠祖母小祥渠妹之嫁在海南者亦爲來會而渠無家方居神廳矣廳中使之移居故父母娚妹同坐恨歎渠妹曰借居神廳秋女之舅倡言海南人多嘲侮實爲羞恥如是酬酢秋女自外入聞發怒語極不順辱及父母故渠叱責則厥女投于渠身曰汝打我渠不欲爭語避之隣家其後秋女又呈竝夫廳逢笞後更無辭說二月二十日操鍊時秋女出野觀光二十四日亦參竝夫房會二十九日渠率妹往海南歸路轉往寶城外祖母家留連三月晦間秋女媤同生李五用自海南要與同歸和好故與之偕來則秋女之舅已爲來到渠受罪於渠父及五用具酒饌說罷秋女死時渠父備錢兩以爲斂需渠又往他處今月初五日還家而且聞秋女死後面任欲爲告官謂以病死成給手記云其被打致死之說極爲孟浪云者證竝女松代招內伊日渠適往金得哲家則秋召史與得哲妹互相言詰而秋女向辱得哲父則得哲亦爲詬辱秋女發惡得哲倚柱而立以足蹴秋女之胸又蹴其背旁人救解得哲入房秋女踵入曰汝又打我此時渠在他房未見其更打狀秋女大聲曰得哲又打我胸膛牽痛仍爲昏窒云初檢官順天府使崔守魯結辭以爲今此致死女屍身入棺稿殯已經多月又値肇暑渾身腐爛全無完膚胸脅脊背等㾗損俱是當下必死豦而分寸闊大血癊堅硬蛆蟲不食其爲生前被打明白無疑金得哲自明之辭雖曰慍彼秋女之侵辱只加詬責及其投入渠身也不欲爭詰隱避隣家云而想其光景推以事理得哲壯男秋女弱女也當其扶執之時不分要害用意毒踢其勢必至若無所犯則始何受笞終何避匿卽此一疑已是疑端至於斂具之助給酒饌之和好眞贓尤露欲巧反拙看證俱曰足踢而及乎對質無一言發明則其所足踢毫無可疑故實因以被踢致死懸錄正犯以金得哲懸錄覆檢傷及實因與初檢同此獄則生長旣在同閈嫁送又會一郡聞其歸而先往欲探舅家消息及其見而逢詈安得無偏性起怒神廳入居之說不過語言薄過則何足深責父兄侵辱之擧專由孀女喪性則何足深怒言來言去悖出悖入男女有別强弱懸殊而足踢之勢旣猛於倚柱之時手敺之聲至聞於在房之人探知必死而逃躱脫身設計出殯而誘致告官眞贓畢露於看證之招㾗損宛在於屢朔之後致祭根因鐵案已具而敢以用賂自和等說欲爲漫漶疑亂之計者尤極痛惡正犯金得哲嚴訊期於償命羅州罪人金連破回踢打李召史第二日致死丙辰六月十七日囚初檢傷處胸膛有磨擦㾗一處圍圓長一寸闊二分色責黑微硬左脅下有黑黯一處圍圓長二寸五分闊五分微硬右腿上有責黯一處圍圓長二寸一分廣四分微硬右膁肕有血癊一處長一寸九分廣二分堅硬左臂膞稍下處有血癊一處圍圓長一寸五分色黑黯微硬脊背左邊上有皮磨血癊一處斜長一寸五分闊一分色黑微硬左後脅有皮磨血癊二處一處斜長一寸闊一分一處斜長六分色黑微硬屍親梁德民招內今十三日自場市歸家則兄嫂李召史委臥奄奄曰金孟哲以吾家一株桑木之陰翳渠墻任自䂨伐又爲凌辱故吾亦罵之曰伐桑足矣何必詬辱孟哲突入拳打吾胸其子連破回又踢左邊胸脅至於溝渠中蹴踏之境不得運動多般救護翌日仍爲身死云干犯金孟哲招內梁家桑木陰翳渠墻將有頹圮之慮渠剪其枝榦則李召史曰吾桑汝不可任意䂨伐渠曰當初植桑者絕痛渠子連破回入來與李召史爭詰拳打胸膛數次故渠以杖打渠子禁其爭鬪矣連破回以其亦衫裂破更起鬧端果爲足踢李召史下腹此實渠子所犯而事端由渠亦豈無罪云正犯金連破回招內渠父以桑木剪伐李召史詬辱無數聞甚痛惡果發辱說則李召史手執渠之頭髮一打腮頰故渠拳打其胸推擠庭渠則李女扶執赤衫裂破渠憤其見裂欲責新件更入其家又爲扶執叱責故渠憤頭果爲足踢左脅又踢右膁渠父挽止還家渠之敺踢只爲脫解豈可因此致命乎李女貧飢氣憊達夜呼泣仍爲自盡云初檢官羅州兼任務安縣監李弘源結辭以爲今此屍身被打之㾗乃爲必死之豦況其脅下最爲虛陷一踢可以致命而惟彼兇獰之漢初踢再踢皆在此豦且以形證言之節節沕合於拳手足踢條諸豦皮磨血癊可見其狼藉被打之跡不病不衰之人翌日致命可知其踢之猛其傷之重實因以被踢致死懸錄正犯以金連破回懸錄干犯以金孟哲懸錄云覆檢傷處實因與初檢同此獄則桑陰覆墻初非大事女人誶罵亦係常事而父以作俑子又濟惡轉加層激竟至殺越當初事端雖出孟哲畢竟行兇實由其子惟彼連破回以愚騃無識之漢忘老少男女之別入門詬辱意欲爲父雪恥奮身敺辱計在新件衣責出不聽勸解推倒泥溝其情狀頭勢不見如見獄情到此無容更議敢以死中求生之計欲爲漫漶尙今抵賴者尤極兇頑正犯金連破回嚴飭推官斯速取服任實罪人姜連采踢打朴月山當夜致死丙辰十月十五日囚初檢傷處左眼邊近耳竅處有皮損一處橫長一寸六分上廣四分下廣一寸三分血着乾貼紫黑色浮高右腮頰責黑色浮高鼻竅血汁流出頷頦右邊有皮損一豦橫長一寸廣三分色黑血着乾貼心坎左邊有血癊一豦圍圓長四寸六分徑闊一寸二分紫責色暫浮微硬腎囊左邊下端有皮損一豦狀如太片靑紅色右邊浮大紫靑色右耳根邊有皮脫一處圍圓長三寸徑闊一寸色紅右耳根下有皮脫二處圍圓長三寸徑闊一寸下一處橫長二寸三分廣六分紫靑色左後肋有皮損一處狀如小碁子色黑屍親金召史招內渠子朴月山年爲二十爲本縣兒使令之後今初八日夜深歸家談笑喫飯如常行步出去矣纔過一餉手掩眼胞與腮頰呻呤還來驚問委折答曰覓紫次出去中路顚跌眼胞傷破肝腑若墮萬無生路云故渠欲探眞僞急往使令廳問其委折則廳直李目伊曰厥兒今夕初不來此都使令姜連采則氣色異於他日驚遑答之曰渠不來此云他無可知之道更來渠家問之則月山言內吾豈逢打於他豦乎以覓紫遲來以木枕打我我將死矣何必結怨不如無言埋我云故再往詰問則李目伊暗說曰月山夕後往校村覓來稿草則姜連采謂以晩來以木枕一打月山月山手掩其眼胞腮頰曰逢此毒打何以應後云連采又爲捽髮一踢卽地昏倒云故渠急急歸家則月山氣息奄奄仍忽致死而渠以兵房廳直資生之致屍身不敢久留房中且家夫以病廢之人呼哭欲死故渠則救護病夫使義媤叔全於仁老味移置他處而媤叔未知事機徑先土殯云看證李目伊招內伊日夕時月山以兒使令與使令黃應千相鬪應千大呼月山父名仍責曰汝敢以兒侮我云而與姜連采同入房內則月山拓開窓戶言於應千曰雖有冠童之別旣在同隊呼我父名所爲絕痛云則連采曰吾方坐此汝不知廳首焉敢若是仍以木枕一打月山月山掩面啼哭曰眼睛拔落云渠則見此光景而已以後事果未詳知云正犯姜連采招內渠以月山擅離使後將欲笞治黃應千又與月山爭詰向月山曰雖汝之父吾可杖治云則月山多發惡說故渠以不顧廳風凌侮首任又責月山則月山直開窓戶一向不恭故爲其禁戢以木枕偶然一打而木枕先觸窓戶轉觸腮頰仍爲發哭渠不無歉愧使之撫摩送其家而已更無拳打足踢之事則豈料無心枕打竟至致命乎全於仁老味卽月山父同母弟也來言渠曰姜番首枕打月山仍爲殞絕其父母告官故吾果力沮出殯給我二十兩錢則更當挽止云故渠曰其死出於邂逅有何給錢之理云矣於仁老味含慍做出今日事機云初檢官任實縣監李英胄結辭以爲令此朴月山之忽地致死族卽出殯極涉可疑故多歧廉探仍爲行檢則屍身皮損處明是枕打所傷而不至骨裂䐉出則此非當下致命之傷至於心坎之血癊賢囊之浮硬乃是速死處連采之敺胸踢賢諸證皆莫不緊屍親所謂肝膽若墮之說可驗其忽被毒踢以致速死實因則以被踢致死懸錄正犯以姜連采懸錄云覆檢實因與初檢同傷豦賢囊下縫有皮損血凝一處形如太片下邊縫中浮高處圍圓長八寸五分紫黑色腎部上右邊有微浮一豦圍圓長四寸四分覆檢官南原府使朴知源結辭以爲分此屍身賢囊左右紫赤處長廣不爲微小而最是囊縫下邊浮高處圍圓至於八寸五分色紫黑深黯其被傷凝瘀之狀不辨可知且其賢囊關係速死則毋論傷㾗大小卽此一處實爲當日致命之根因云此獄則紫束遲運不過薄物細故木枕投打殆若積怨深怒渠是頭目彼乃童騃等威自別强弱懸殊設有罪過笞之罰之何所不可而今乃不然據窓咆喝彼雖悖慢以枕飛擲此非常情抱頭啼哭宜見矜燐而下手毒打又何心腸至於敺踢連加要害不分使夕後無恙之人殞命於鷄鳴之前傷㾗狼藉證招明的而乃使同僚不得發告於鉗制之中屍親莫敢陳告於咆喝之下且以賂物私和等說欲爲漫漶之計及夫眞贓畢露獄案已具則手擲木枕謂以稍歇而無辭自服足踢腎部知爲緊重而終不輸款者究厥情狀尤極痛惡嚴飭推官另加訊推期於得情○刑曹啓言全州鄭太東獄事則單子無親屬之乞兒作隻於强悍有權力之村人則勢所凌暴人孰顧藉而然其被打也赴救者有之將死也負來者有之慮兇身之逃失則有同參假殯者聞都長之潛通則有急告官家者及觀檢庭諸招一一從實略無隱情臣於此獄有以見仁心公憤之人所同得也正犯太東以何心腸憾怒忒出於侮蔑拳踢直加於要害始閧時屢打旣仆後愈踏不但看證丁寧額鼻傷㾗之黑黯浮高明是經日速死之驗也瘞屍掩跡略無愧悔拔刀嚇人俾不發告者兇頑獰慝之性宜其輿論之所共誅王法所不容請罪人鄭太東亟令取服期於償命順天許得中獄事則鬧端起於其妻殺變成於其夫始也夫欲諉妻而計卽破綻終焉妻不夫隱而獄至完決可謂斁倫理傷風敎之獄也就原獄事理論之至要害豦極傷損若是狼藉則決是麤健男子盡力踢踏致此經日卽殞金孫之未死前向人哀訴也輒曰吾爲得中所踢今至必死云者不啻屢次則不待李女乍誣旋變箇箇直招而不斷此獄罪人許得中依前嚴訊期於取服死生甚大而倫義尤重以三十年同室之恩義爲其夫者欲以自犯之死罪推諉其妻此胡忍也爲其妻者以自起之鬧端及至變出略不引咎質告其夫甘心其陷於死地者亦胡忍也謂之無識村女而只施推庭二次之刑遽卽白放者有欠扶風敎之政得中妻李女則更加屢刑屛置遠地以警遐俗之意請分付道臣雲峯僧先監獄事村夫失妻殺獄出於山僧家人主使極律歸於其弟蓋失妻之憤本在乙卯欲探蹤跡招致同房緇髡至於縳臂擬刀者特嚇喝也弟僧先監之從傍突出恣意踢踏者卽性氣所使也心無殺害兄弟同然而傷在要害死在旬日則踢踏者法當爲正犯家人主使之律不當擬議於此獄闍梨水安非有愛憎於隻人兄弟而其死之爲先監所踢看證明的其師未死之前爲先監踢死之由不但向人輒發以檢招觀之先監則專以掉脫爲計一直推諉於其兄倫義斁絕情節兇慝宜其犯殺越之罪乙孫則自當其罪或恐延及其弟始終一辭無半分假餙之意不意同氣之間秉彝悖倫若是相懸罪人僧先監則亟加嚴訊斯速取服干犯乙孫經年同犴十次嚴刑終至遠配似不無矜惻之端原恕酌決之意請分付道臣順天金得哲獄事則棺斂埋瘞之三朔後掘檢大違法式有或匿埋假葬之類發露於不多日之內仍卽開檢則未及狀聞擧行亦似無怪而此獄則屍親謂出讎人誘引之計而反受讎家斂葬之具以因病之說自作手記給付面任使不得發告者雖無隱情大關後弊及其屢朔後主官不報營門當日開檢者事極輕先初檢官令該府拿問處之不爲請罪之前後道臣亦爲推考今以檢案觀之胸膛脊背之紫亦血癊宛然堅硬於屢朔腐爛之中沕合法文顯著無餘先踢後踢之緊供不但與屍帳如合符契正犯無辭發明金得哲之成獄償命在所當然而二月十五日之於三月初三日未及辜限僅一日矣得哲妹得辰之供有曰二月十四日自海南來到本家與秋女爭詰得哲足踢秋女實與其妹之爭詰同日同時若在十四日則恰滿二十日之辜限而且有計累時刻定限內外之法文此一款似當一番詳査二月二十日習操時秋女出野觀光二十四日巫女房會時秋女往參之說雖出於正犯之招而係是衆人所共見之事則此一款亦宜一番査問兩條件請令道臣更査狀聞後稟豦羅州金連破回獄事則其父惹鬧於初而止於詬辱者事屬爭桑其子犯手於後而至於踢踏者憤在裂衫及其變出開檢也父子初供便皆首實別無隱情而其父則爲慮首犯略無爲子隱之意其子則難諱重犯强稱爲父雪之擧究其情跡已極可惡李女之於孟哲父子不但男女有別亦不無等夷之稍別而居在隔墻見其窮貧無勢常懷侮篾之心因一微事父發惡子加毒手末至於蹴踏溝渠之中使襄孱女人經日卽殞論其罪犯有不容誅但孟哲之始雖詬辱終不犯手之狀觀於諸供灼然可辨屍帳許多㾗損最是速死之驗也孟哲曰其子足踢李召史之下腹正犯曰裂衫後欲責新件更入其家因憤頭足踢在脅看證之招或曰推擠之際一踢左脅或曰足踢脅間其犯其傷如合符契而所傷明是推仆納溝後亂蹴之㾗實因詞證之明的詳備無如此獄罪人金連破回亟令取服期於償命任實姜連采獄事則鄕邑隸屬之操切下僚自來風習末僚之於廳首事之無減於嚴父畏之有倍於官長威喝之所及梃椎之所加順受而已不敢言苦者便同事例朴月山平頭孱弱之末隸也姜連采膂力豪健之廳首也月山與他言詰在連采無甚干渠而特以使氣立威之習乃有擲打拳踢之擧若其擲打必於面部拳踢不計要害者卽其斷不顧藉死亦不恤之心也月山之歸對其母始諱終吐尙慮結怨其母之往探廳中也左秘右諱擧恐透漏及聞李目伊之暗地眞傳猶且汲汲掩埋不卽發告蓋其積畏約之勢鉗人於死生之際者有如是矣就屍帳觀之則初檢錄中心坎左邊血癊豦圍圓闊紫靑暫浮微硬賢囊左邊皮損靑紅右邊浮大紫靑微硬兩要害處傷損明是當夜速死之驗胸膛之傷初無擧論覆檢以胸膛左邊左乳內邊靑色柔軟錄出或以心坎認爲胸膛而混錄乎胸膅在上傷係必死心坎在下傷在速死月山被打踢後無多時刻奄忽致命其死於連采之手則灼然無疑此不償命則不但死者切冤無以伸洩邑隸悍習大關來弊罪人姜連采亟加嚴訊斯速取服之意請分付道臣敎以全州鄭太東則面任之於流丏其强其弱此特外面摸索耳額角之有響傷㾗狼藉難掩拳踢之交下詞證丁寧無疑道伯據實而錄聞廷尉按法而奏當不可以鬪在暮夜容議於手敺石觸之孰然孰否分付推官依前訊推事行會順天許得中雲峯僧先監則殺越之變至重而比之倫理猶有差等得中則妻諉其夫夫諉其妻先監則渠欲自脫推納其兄五倫行實今才頒下矣嫒姜之解桔德珪之死獄雖難責之於鄕曲愚蠢之氓而倫理之掃盡傷歎甚久幸有一乙孫恐延其弟自當其罪者可見一端秉彝之不泯而因之刑之以至經年抑何故也兩獄事情別無疑晦之端得中先監使之依前同推取服而只以足踢實狀發爲問目凡係妻諉夫夫諉妻弟諉兄等措語更勿登諸文案得中妻李女則別加嚴訊沒入爲官婢先監兄乙孫則更勿囚刑卽爲白放前後道臣推官等竝從重推考以示朝家敦風敎之意順天金得哲則渠妹得辰招中二月十四日來到本家云云實爲此獄之大肯棨更査之請固然而不待更査有一言可破者得哲之祖母祥期旣在十五日則趁十四日夕來到然後可以參祭而來到當日事端卽起則二月十四日之於三月初三日洽滿辜限二十日辜限事出場則習操之觀光房會之來參無非枝葉之枝葉勿爲更査得哲以次律嚴刑定配經先掘檢之初檢官不爲請罪之該道臣推考事竝依施而此時湖南守令曠官可悶待麥秋拿來事分付該府羅州金連破回則男女之有間界限之差殊姑舍是事端起於爭桑結果在於裂衫總以論之本事胡大事也而父先犯手子後加踢竟至於推納溝中經日致命傷㾗昭著詞證明的似此之獄償命之外無容更議而苦主招內孟哲則犯手其胸連破回加踢左脅明白指告而屍帳㾗損胸亦堅硬脅亦黑黯以律則共犯者尊長當坐以跡則先破回似較緊其年不過十七此或爲難愼鄭重之端而若令更査則亦有關於風化反復看之殺人則分明是殺人此獄如之何決折法則伸而不至於傷倫乎發遣曹郞問于左右相草記任實姜連采則頭目之於率下自有等夷之別罪若出於公幹罰亦至於笞打則說令邂逅致命面里任因公用笞之文或可傍照而此獄則運紫不關公幹擲枕非比笞打而又從以不計要害亂加敺踢腎囊下圍圓至於八寸五分之紫黑深黯則檢官朴知源跋辭似的確不可以初無必殺之心徑付然疑之科依回啓施行○忠淸監司韓用和狀啓以爲因泰安童蒙金玉鉉擊錚原情令道臣詳査狀聞後稟豦事命下矣該郡殺獄罪人金龍得及應問各人等一倂捉致臣營以公州判官金箕應德山縣監林淳浩差定參覆官眠同究問嚴覈取招則屍親李七金招內渠之四寸莫乭卽泰安將校金龍得奴也年前居在瑞山入於騎兵之役今春以其私奴呈官頉免而分養馬上納牽軍價狀斂於頉役之人自是邑例而莫乭則在其主龍得家故莫乭所當牽軍錢一兩瑞山兵吏徵索於渠父星三而末由辦出今五月二十四日欲徵厥錢往龍得家矣翌日夕禹連山爲名人急來傳報曰汝父在龍得家病重云故渠不勝驚遑蒼黃急到則渠父被髮臥於龍得舍廊而氣息奄奄口不能言他無憑問之路審視渠父身上則脊背果有皮脫處必是龍得敺打之致故詰問龍得則答以爲汝父今朝忽然自縊吾適救解得以不死脊背皮脫卽是溫堗所爛云而語不近理二十六日晚後渠父始有省覺乃以喉間語言于渠曰牽軍價龍得終不備給故吾以爲若不給錢則誰人之子當此錢乎莫乭還爲出給之意高聲爲言則龍得大怒曰汝以奴子之叔何敢向我不順乎仍扶執頭髮拳敺足踢無所不至全身被傷將致痼疾且與其被打成疾受因毋寧決死於此人之家故吾於二十五日朝果爲自縊於房內架木不知誰解不能卽死云痛勢甚重語不接續仍復昏迷渠卽欲洩憤而客地單身計無所出只自焦遑二十七日將欲歸家則龍得欲爲貰給馬匹而渠父旣無跨馬之勢借得支機負還之際渠父種種吐血還家後倍劇口鼻糞門連爲流血幾至一盆初四日竟至殞命惟願明覈速施當律云正犯金龍得招內渠奴莫乭前居瑞山時入軍丁呈訴頉免莫乭之叔李星三來索莫乭所當牽軍價渠以爲私奴橫入軍役呈頉之時旣給二兩錢則今又更索事極無謂以至翌日一向索錢曰不欲給錢出給莫乭爲宜云故渠以爲汝之若是必緣該色符同之致汝須率去賣食留置間惟意爲之出付莫乭則星三率莫乭出門渠則往場市晚後歸家開戶視之則星三乃以稿索縊架木跪坐房內面色靑黑鼻竅出血幾至死境故急入解臥請醫鍼通爇火煖堗多般救療終未快醒故急送人傳報於星三子七金七金來見父病言於渠曰汝必打吾父致此云故渠答曰豈有敺打之理汝父來此忽然自縊吾見救之俟其回醒問之可以詳知背後皮脫爛堗所致解縊稿索在傍可驗則七金乃曰此果爛㾗則西苽皮當劑云取稿索投火二十六日曉出見則七金父子互相酬酢故責其自縊之妄擧則星三顯然甦醒含笑爲言曰昨日事是誠何心必是鬼魔往召盲人巫女祈禱後七金與莫乭欲爲負歸星三曰何必負去吾可扶杖以去行步出門星三父子向渠謝過曰待差受罪而星三步往之狀禹連山中路見之乃於歸家添得他病七八日之間連爲吐血畢竟致死此豈渠所知乎伊時星三之婦與孫遘癘繼痛星三之死必是染痛所致渠則元無犯手之事云禹連山招內渠伊日出野秧役自龍得家送人言於渠曰李星三來到其家猝然得病甚重急往通報於其子云故自畓庫直往七金家傳言與之偕來始見星三則昏無知覺而其時只聞結項幾死之說未聞敺打之言星三父子還歸渠家時渠自行步以去故問其病勢如何則七金答曰問于卜者謂以鬼崇所聞見不過如斯云看證金星乭招內渠與龍得切隣居生故凡於事渠未嘗不知而龍得與星三相鬪敺打與否無所聞見初覆檢時怯於官威雖以龍得批頰之意納招都是亂招實無聞知之事云切鄰柳占福招六月初二日星三送人邀請故往見問其痛豦則擧手指其脊背披見則果有皮脫傷豦星三門外流血狼藉之狀過路見之而已至於染痛云云其時洞內元無染病星三之婦與孫俱無經痛之事云瑞山摘奸吏韓致勳招內因李七金來告自本官使渠摘奸故往見則星三所吐之血凝在房門之外者約爲一羹器方在垂盡之境故以此告官云初檢官瑞山郡守金羲淳結辭以爲蓋此獄情層節不一而嘔血一款實爲肯緊星乭批頰之招雖以右袒龍得者不得隱諱批頰以後必有築踢之事試以外著之㾗損言之謂之爛炮必無不日作痂之理謂之足踢必無如常柔軟之理而默揣伊時光景則以龍得猛手捽之擈之於庭除涉礫之間則惟彼星三弊弊鶉犢之衣不耐於捽曳之時致此皮膚脫落其勢固然當其捽擈之時所傷者脊背而脊背是腸腑所係必死之豦則外㾗雖若輕歇內損可知深緊實因以被擈內損致死懸錄正犯以金龍得懸錄覆檢實因以被擠內損致死懸錄令此獄事先從金玉鉉原情逐條辨柝然後本獄眞僞可以覷破此獄肯綮專在嘔血而玉鉉原情以血盆血衣之已覆已澣歸之做出以檢案所載之鼻孔謂之死屍常事而星三病時戶外覆血之狀摘奸吏及柳占福之所見丁寧則不可以盆與衣之不能現納把作構虛之案星三結項時鼻孔血滴之說已發於金龍得檢庭之招渠則以鼻血歸之結項所致而法文中結項條只有口鼻誕沫及大腸頭血點而己未嘗有口鼻之出血則其結項時鼻血安知不由於被打受傷乎脊背傷㾗謂之火爛而煖堗之燻未必至於炮爛炮爛之形只是色紅皰起而已至於作痂微膿及八點括㾗明是磕擦之傷則豈可歸之於火爛之症金星乭批頰之言初覆檢招旣甚丁寧而及至同推忽然變辭渠雖曰亂招朱杖之時何太畏怯拷掠之下何獨忍杖況星乭氣塞服九之說乃在覆檢而初檢則元無施威之事又何怯而亂招乎凡此數段無不矛盾自歸破綻大抵龍得邑校也星三村氓也强弱不敵等分略存則星三龍得之平日相視無異奴主乃以一兩錢科外之徵遽發不恭之語一轉再轉頭勢悖慢爲龍得者亦有血氣決無平心順受之理趕起批頰遂至敺捽卽次第事也竟使星三窮蹙恨毒轉至自縊則當日光景槪可想見今以正犯圖生之計始欲歸咎於結項而結項者解下回甦之後更無因此嘔血之理終又歸之染病而一村中未聞時氣則七金妻子經病之說自歸虛套內損實因雖不如外㾗之新著而攧死條口眼耳鼻之出血明有所據龍得之定爲元犯斷無他疑乃敢指使其癡子上動天聽尤極兇頑連加嚴刑期於得情金星乭乃是此獄緊證而推庭納招一變於檢時始稱不見其捽曳終復竝匿其批頰其符同正犯疑亂獄情之情萬萬痛駭嚴刑究問斷不可已刑曹啓言今此道啓中以金玉鉉擊錚原情逐條辨柝者綽有意見檢案中所論實因屍親曰被打檢官曰擈擠屍身則以自縊爛炮遘癘等語爲說不一極口發明其若驅之於自縊則結項救解十日之後豈有嘔血致命之理或謂之爛炮則焦㾗敺跡形症懸殊而況其遘癘之說落空於切招自歸於誣罔者乎其在愼獄情恤幽冤之道其所償命無容更議但屍親之二十五日聞奇而來也或曰昏塞未問或曰答以不若自裁之爲快且縊索初云投火再云不見以爲其父報仇之心前後供辭之不同如此固已訝惑至若檢官跋辭以星三批頰之語繼之以必築必踢末乃決之以捽擈內損以脊背皮脫膚落之症打破其非爛炮而以明捽擈時涉砰所礙觸大抵內損致死非形症之明的詞證之丁寧恐難容易議到而星乭卽正犯之親切參觀於起鬧之時則屢次刑訊謂之抵賴而終欠盤覈者終涉疏漏占福卽死者之切鄰往見於垂死之際則先語汗漫轉到病情而不問根因者未知信然脊背痕損較其大小大者不過寸許則涉砰間捽之擈之之形亦未知十分襯當實因之疑晦如此詞證之無稽如彼而今以必有默想等句句斷者有違推覈之體終非審克之道更令道臣申飭推官正犯金龍得干連金星乭切鄰柳占福其餘應問各人竝加嚴覈期於究竟修啓之意請分付敎以殺獄之決折不過實因與詞證則觀此査案一曰實因晦二曰詞證左左且晦之獄卽疑耳罪疑惟輕不嫌其寧失於經聖人豈欺此獄則依大禹謨所載聖訓遵行事分